# Burzudo Breiz

Ma Breiz-Izel, te eo ar vro Zo goloet a vurzudo ; Ia, Breiz, ma vez anavezet Dre ar bed holl e vez brudet
Enn da greiz zo koajo teval, Koajo dero, ledan ho zal ; Enn dro d’it e krozmol ar mor, Te a zo koant, ma bro Arvor.
Da venezio, frost hag huel, Zo brao da welet euz a bell ; Hag ar gerek, war ho c’hilpen, Er c’houmoul aour a guz ho fenn.
Ez traouienno zo brouskoajo Ha ieod med ebarz da brajo ; Till ha pin war grab ann dosen Hag er parko eosto melen.
Da sterio kamm gant ho dour skler War zu ar mor a red zeder ; War da hencho, tort ha meinek, Da gezek skanv a oar redek.
Redek buan er c’hlazenno Da c’hounit maout ha rubano, Chasa goude war ann ara Da c’hada ed d’ober bara.
Da botred vad, da verc’hed koant A weler enn hent, kant ha kant, O vont da bardon Gwir-Zikour, Da Zant-Matelin Monkontour.
D’ar Releg, da Zantez-Anna, War ho zroad hag enn eur gana ; Da Remengol, Zand-Iann-ar-Biz, Ar fe a zo gant-he diskuiz.
Setu aze, e berr gomzio, Skeuden Breiz enn he douaro ; Hogen e kichen ar mor glaz me gav anezhi bravoc’h c’hoaz.
Mignon Hernot, stag da varc’h ru Ma kaso ac’hanomp doc‘h tu Da Dregastel, ann aot kearan A ve kavet dre ar vro-man.
Ia, da Dregastel, ma mignon, Sete aze c’hoant ma c’halon ; Pa zeu di tud euz a Bariz Mont el lec’h-all a ve iskiz !
Sav d’ann daoulamp gra Kervenno, Koll, mar be ret, hern ha tacho ; Rag hast vraz am euz da welet Ar mor hag ann aot alaouret.
Ne ked eosto na mederien, Enn ho fenn noaz ha dierc’hen, O vont d’ar park a vugajo A rai d’in-me trei ma zello.
Trei ma zello a-zeo, a-glei Da welet ar gwiniz, ann hei ; Tregastel eo a glaskan me, Gwiniz, hei a welinn goude.
Me well ac’han eur c’hastel pri War ann hent o tivogedi… Ma Doue ! nag a blijadur ! Me wel ar mor euz Gweradur !
Glaz eo evel bolz ann envo, War c’houre denvedigo, Denvedigo gwenn ho tourta, Hep paouez, ar gerek brasa !
Em zu klei, kaera tol-lagad ! Dreist ar strouez e welan mad Tour Pleuveur ha tour Trebeurden, Korzenno koant, huel ho fenn.
Kelomad, Samson, Enez-Vaz, Lanveur, Gwimaek ha Milio c‘hoaz, Kernitron, Kastel-ann-Taro, Lokirek, Keiz-Ker ha Rosko.
Em zu deo e velann breman, Bourg Louanek ha Penvenan, Trelevern hag ar Roc’h-Velen, Plougiel, Plougouskant, ar Porz-Gwenn.
Gwelet a rann eunn tour izel, Marvad eo tourik Tregastel ; Tourik bihan, perag out-te e touez ar gwez kuzet aze ?
Sell zo aman war ann dosen ; Petra out-te enn he gichen ? Eur fubuen, ne-kuir, mignon, Ma vez e tal tour Babilon !
Ni ho salud, aotro Boujet, Deut, ec’h omp aman d’ho kwelet, Da glasq alc’houe ho ti rec’hel Vit he welet arog tec’hel.
Gret oc’h euz eunn dra burzuduz, Eur bern mein a zo estlammuz !… Pa vezo war-n-han eur c’halver E gwirione e vezo kaer !…
Hastomp, hastomp, mignon Hernot, Diskenn ac’han beteg ann aot ; Eno zo gerek tro war zro Vel eunn emgann korfo maro.
Pa ra luc’het ha kuruno, Pa goue grizil skorn a vernio, E vent boulloc’h e Breiz-Izel Eget n’eo aman ar rec’hel.
Piou en deuz gwelet el lec’h all, Evel zo aman, tri men brall ? Piou en deuz gwelet, gant eur groaz, Evel zo aman, eur zant braz ?
Zant braz Tregastel, ni ho ped, Pellet ac’han ar gorriged, Ha miret deuz ann avel foll Da gas aman listri da goll !
Enn ti roc’h vraz na lezit ket Na noz na de al lutined ; Ann ekleo avad a garfenn A chomfe ebarz da viken.
Ha pa zeui ar mor da goenvi, Miret a varo peb-hini ; Miret ive a bep pec’hed Neb a zeui aman d’ho kwelet.
Zalut ha kenavo, zant braz, Eunn dro bennag m’ho kwelo c’hoaz, Hag em be kant vloa da veva M’ho kwelo aze enn ho sa !
Demp adare da Lann-Huon Dre benn ti ann aotro person ; Leromp, hon daou, peb a beden Barz e chapellik ann dosen !
Eunn dol-aoter a zo eno Gret gan-e-de a neve-so ; Ann Itron-Varia-Drue A zo war-n-hi enn he c’hoaze.
Kenavo dide, chapellik, Na vo ket pell e vi bravik ; Pa vo war-n-out ar c’halver men Hag enn dro dit ann illaouen.
Kristen, mar-d-ez da droad ar groaz War da hent e weli zent braz ; Laket eno vit he diwall Euz goaperezo ann dud fall.
I.-M. AR IANN.
Lann-Huon, 15 eost 1872.